**1. Същност, произход и функции на данъка**

Данъкът е явление, съпътстващо развитието на човешкото общество. Теорията за развитието на данъка отразява политическите, икономическите и социални виждания на икономистите на отделните етапи от развитието на обществото.

Във финансовата теория са обособени следните концепции за същността на данъка:

*Осигурителна теория –* Свежда същността на данъка до осигурителна или застрахователна вноска направена в полза на държавата. Чрез тази вноска държавата финансира публичните блага – вътрешна сигурност, ред и отбрана на страната.

*Римска теория* – Разглежда данъка като акт на публичната власт. Облагането е пряко и събирането на данъците е предоставено на т.нар. трибути – организирана администрация, чиито права и задължения са регламентирани със закон.

Недостатъците на римската концепция се свеждат до наличие на привилегии и нерационално разпределение и преразпределение на доходи, а от там и на данъчна тежест между отделните слоеве на населението.

*Авторитарни теории* – Утвърждава правото на една личност /монарх, феодал/ да въвежда, изменя, отменя и събира данъците.

Авторитарните концепции дават своите предпочитания към въвеждането на косвените данъци. Чрез тях се въвежда по-справедливо преразпределение на доходите в полза на държавата, защото обхващат всички консуматори.

*Жертвена теория* – Държавата е институция, без която не може да съществува обществото. Цивилизованото човешко общество може да живее, работи и твори само в рамките на държавата. Форма на тази жертва за съществуването на държавата е данъка[[1]](http://dlc.ibsedu.bg/mod/page/view.php?id=24425#_ftn1).

*Еквивалентна /разменна/ теория* – Данъците се разглеждат като цена на услугите, оказвани от държавата на обществото.

На базата на разгледаните теории може да се даде следното определение за данък: *данъкът е парично плащане в полза на държавата. Той е акт на публичната власт, имащ окончателен, безвъзмезден и принудителен характер.*

Съвременните характеристики на данъка са:

* акт на публичната власт – Правото да въвежда, изменя и отменя данъци има само държавната власт. Това право за някои държавни органи е гарантирано от законодателството на съответната държава
* парично плащане в полза на държавата – След заплащане на данъка в пари и по изключение в натура данъкоплатците се освобождават от данъчните си задължения.
* окончателен и безвъзмезден характер – Задължението на данъкоплатците да заплатят данъчните си задължения срещу бъдещо ползване на публични услуги при необходимост.
* принудителен характер – Отнася се за онази част от данъкоплатците, които не заплатят дължимите данъци в срокове, регламентирани от законодателството.

Предназначението на данъка се изразява чрез функциите, които изпълнява. Те са:

* фискална функция – чрез нея се набират необходимите финансови средства на държавата за да изпълнява функциите си. Изпълнението на тази функция предполага рентабилност на данъка, намираща проявление при спазване на следните условия[[2]](http://dlc.ibsedu.bg/mod/page/view.php?id=24425#_ftn2):
* социална функция – чрез нея се цели преразпределение на доходите между отделните групи от обществото на социална основа – равенството се постига в процеса на събиране на данъците. При данъчното облагане на доходите е необходимо да се съблюдава равенство пред данъка и равенство чрез данъка. Равенството пред данъка изисква да бъдат премахнати всички преференции и данъкоплатците да бъдат поставени при едни и същи условя на облагане. Равенството чрез данъка изисква да се съблюдава определена селективност при облагане на доходите.
* икономическа функция – Данъците се използват като инструмент за въздействие върху отделните фази на икономическия цикъл.
* екологична функция – Набиране на средства за финансиране на проекти за решаване на екологични проблеми.
* всеобщност – да бъдат обхванати всички данъкоплатци, които са обект на данъчно третиране съгласно действащото законодателство;
* плурализъм – да бъдат използвани по-голям кръг от данъци, които да обхванат цялата облагаема маса
* автоматичност – увеличаването /намаляването/ на данъчния размер да бъде съобразено с равнището на неговия продукт;
* стабилност и еластичност – те са съобразени с фазите на икономическия цикъл.

**2. Елементи на данъка и принципи на данъчно облагане**

Елементите на данъка имат значение при определяне на данъците. Ако законодателят не е установил данъчните елементи гражданите могат да не заплатят данъка или да го заплатят по начин, който им е удобен.

*Елементите на данъка* са:

*Данъчен кредитор* – Това е всяка власт, имаща правомощия да облага населението с данъци. Властта може да бъде първична или делегирана. Първична е властта на държавата, а делегирана е властта на местните органи на власт.

*Данъчен обект* – Действия, събития, състояния, задължаващи данъкоплатците да заплатят данъка.

*Данъчен субект* – Лицето, което е задължено да внесе данъка. Данъчните субекти може да са местни или чуждестранни лица.

*Данъчен носител* – Лицето,което понася данъчната тежест.

Данъчният субект и данъчният носител могат да са едно и също лице или различни лица. При подоходните и имуществените данъци те съвпадат, а при оборотните данъци са две различни лица /например при ДДС – данъкът се плаща от крайния потребител, а се внася от лица регистрирани по ЗДДС/.

*Данъчен мащаб* – Определено качество, състояние или белег на данъчния обект, въз основа на който се определя данъчното задължение. При измерване на дохода или оценка на имущество се използват определени единици /брой комини и др./

*Данъчна единица* – Постоянна част от данъчния мащаб за която се отнася данъчния размер /например конски сили при МПС, сто лева реализиран оборот и др./

*Данъчна основа* – Количествено изразяване на предмета на данъчното облагане. Данъчната основа служи за изчисляване на данъчното задължение, т.е. от точността и обхвата на данъчната основа зависи правилното пълно установяване на данъчното плащане.

*Данъчен размер /ставка/* - Величината на данъка за една данъчна единица. Установява се в процент или в абсолютна сума. Данъчният размер умножен по данъчната основа определя данъчно задължение за определен данъчен период.

*Данъчно задължение* - Произведение на данъчна основа и данъчен размер. Това е законоустановената сума, която се внася в приход на бюджета.

*Данъчни преференции* - Регламентирани са в законодателството и се отнасят за определени групи данъкоплатци. Привилегиите се ползват при намаляването размера на данъчното задължение, преотстъпване на данък, при данъчен кредит, освобождаване от данък.

*Принципите на данъчното облагане* са формулирани за първи път от Адам Смит през 1776 година. Те са правила за теоретическото обосноваване и практическото прилагане на отделните данъчни форми /видове данъци/. Те са[[1]](http://dlc.ibsedu.bg/mod/page/view.php?id=24426#_ftn1):

* *Съразмерност на данъчното облагане* – данъците да са съобразени с финансовото състояние на данъкоплатеца. Всеки данъкоплатец е задължен да участва във финансиране функциите на държавата съобразно своето богатство.
* *Определеност на данъка* – трябва лесно да се определя /изчислява/ както от данъчната администрация така и от данъкоплатците. За данъкоплатците да не съществуват затруднения при определяне на данъчното задължение и срока на плащане.
* *Удобство на данъка* – съобразяване на плащане на данъка с възможностите на данъкоплатеца да изпълни своето задължение, например след получаване на доход или след изтичане на определен период от време.
* *Икономичност на данъка* – събраната сума от данъците да надвишава разходите по тяхното събиране.
* *Стабилност и еластичност на данъка* – стабилността, означава данъка да не се променя за определен период от време /най-малко една година/. Еластичността, означава промяна на данъчното задължение в зависимост от промяна на данъчната основа, породена от икономическата конюнктура.
* *Неутралност на данъка* – чрез данъците да не се оказва въздействие върху поведението на данъкоплатците, при осъществяване от тях дейност.
* *Данъчен интервенционализъм* – чрез данъците се въздейства върху поведението на икономическите агенти.
* *Годишност на данъка* – този принцип се свързва с изпълнение на данъчното задължение и приключването на бюджета на държавата /към 31.12./

**3. Начини за определяне на данъка. Технология за        определяне на данъка**

В данъчната практика се прилагат следните начини за облагане с данъци:

* Поголовно облагане – Обект на облагане е самото физическо лице /данъкоплатеца/ без да се взема под внимание реализираните доходи или притежаваното имущество. Този начин е най-несправедливият за разпределяне на данъчната тежест между отделните лица и групи от хора.

* Пропорционално облагане – При този начин данъчният размер остава непроменен спрямо измененията на данъчната основа. Пропорционалното облагане е характерно за подоходните и местните данъци /виж таблица 4.1/.

Таблица 4.1

|  |  |  |
| --- | --- | --- |
| Данъчна  основа | Данъчен  размер | Данъчно задължение |
| 20 000 | 10 % | 2 000 |
| 30 000 | 10 % | 3 000 |
| 40 000 | 10 % | 4 000 |
| 50 000 | 10 % | 5 000 |

* Прогресивно облагане – размерът на данъка се променя по предварително избрана прогресия и данъчното задължение се увеличава по-бързо от нарастването на данъчната основа /виж таблица 4.2/.

Таблица 4.2

|  |  |  |
| --- | --- | --- |
| Данъчна основа | Данъчен размер | Данъчно задължение |
| 20 000 | 5 % | 1 000 |
| 30 000 | 10 % | 3 000 |
| 40 000 | 15 % | 6 000 |
| 50 000 | 20 % | 10 000 |

От данните в таблица 4.2 се вижда, че по-високия данъчен размер за по-голяма данъчна основа води до по-справедливо разпределение на данъчната тежест.

* Регресивно облагане –  При този начин на облагане с увеличаване на данъчната основа данъчния размер се намалява и оттам и данъчното задължение. Прилага се в някои арабски държави и целта е стимулиране износа на петролни продукти.

*Технологията за определяне на данъка включва следните етапи*[***[1]***](http://dlc.ibsedu.bg/mod/page/view.php?id=24427#_ftn1)*:*

*I етап:* Разпределение на данъка – съвкупност от операции за определяне и оценка на данъчната основа.

Установяването на данъчната основа става чрез преброяване на данъкоплатците по административен път  и чрез деклариране на финансовото състояние на данъкоплатците.

За оценка на облагаемата основа се използва:

* индексен метод - данъчната основа се определя по външни белези и индекси. Прилага се при подоходните и имуществените данъци. Недостатък на този метод е субективният характер на оценка на обектите на облагане.
* метод на административната оценка – Оценяването на данъчната основа се извършва от данъчната администрация.
* екзерсис – този метод съчетава метода на констатацията и контрола. При него се осигурява периодичен контрол от данъчните органи за определяне на облагаемата основа през целия данъчен период.
* метод на договарянето – данъчната основа се определя на базата на договор между данъчните органи и данъкоплатците.
* метод на контрол на декларацията – данъкоплатците попълват декларация, в която посочват облагаемата данъчна основа и дължимия данък, а данъчните органи проверяват достоверността.

*II етап:* Ликвидация на данъка – през този етап се определя /изчислява/ данъчното задължение. Това се извършва, както от данъчните органи, така и от данъкоплатците при някои видове данъци. Изчисляването на данъчното задължение става като облагаемата данъчна основа се умножи с данъчния размер или се отнесе към определена данъчна тарифа.

*III етап:* Събиране на данъка – през този етап се извършва действителното отнемане на част от богатството на данъкоплатците в полза на държавата.

**4. Класификация на данъците и данъчна система**

Изучаването и анализирането на данъците изисква те да бъдат класифицирани по определени признаци.

Според методиката на облагане данъците биват преки и косвени. Преките данъци са насочени към облагане дохода и имуществото, а косвените данъци към производството и реализация на стоки и услуги. Косвените данъци се включват в цената на стоките и услугите и се заплащат от крайния потребител. Преките данъци засягат дохода при неговото получаване, а косвените при неговото разходване.

Данъците се събират ежегодно /регулярно/, но те могат да имат и временен характер. В зависимост от това те могат да бъдат редовни и извънредни. Извънредните данъци се въвеждат в резултат на извънредни обстоятелства и предназначението им е да покрият допълнително възникнали разходи /например : данък върху военновременни печалби/.

В зависимост от начина на събирането им данъците биват: откупни данъци, обложни данъци, патентни данъци.

В зависимост от това в полза на кои бюджетни звена се събират те биват:

* държавни /централни/ данъци - приходите от които се акумулират в държавния бюджет;
* местни /общински/ данъци - приходите от тях са в полза на местните бюджет.

Преобладаваща част от данъците се използват за покриване на всички бюджетни разходи, и се наричат общи.  Има и такива данъци, чиито постъпления предварително са регламентирани за финансиране на определени разходи. Тези данъци се определят като целеви.

В зависимост от фискалното им значение данъците са: главни и второстепенни.

В зависимост от предмета /обекта/ на облагане данъците биват:

* Данъци върху личността – имат за обект на облагане самата физическа личност. Типичен представител на този вид данъци е поголовния данък, определян на глава от населението без да се взема под внимание дохода и имуществото му.
* Данъци върху имуществото – обект на облагане е движимо и недвижимо имущество. Типични представители са данък върху земята, данък върху наследството и др.
* Данък върху определена стопанска дейност – първичната им форма е натуралния десятък. По-късно с развитието на занаятите и търговията се въвежда данък занятие като обект на облагане е бил занаятчийския капитал, броя на заетите работници, реализирания доход или трите мащаба взети заедно.
* Данък върху продажбите – с него се облагат продажбите, реализацията или търговския оборот. Облаганите стоки са стоки за консумация и тези данъци са известни като данъци върху потреблението или данъци върху разходите.
* Данък върху дохода – обект на облагане са получени доходи от икономическите агенти.

*Данъчната система* е част от финансовата система. Тя е съвкупност от данъчни форми, тяхната организация и институциите, осъществяващи данъчното облагане. Съвременната данъчна система включва броя на прилаганите данъчни форми, организацията на облагане и контрол и органите и институциите, които осъществяват събирането, отчитането и контрола.

Данъчната система бива:

* Монистична данъчна система – В нея е застъпена идеята за прилагането на един данък.
* Плуралистична данъчна система – включва повече от един данък и по такъв начин се разширява обекта на облагане и се акумулира по-голяма част от доходите в бюджета.
* Рационална данъчна система – Тя е съвкупност от данъци, чрез които набраните средства  се използват за реализиране на предварително избрани цели и задачи. Тази система е изградена на база кейнсианското виждане за вграден стабилизатор на икономиката[[1]](http://dlc.ibsedu.bg/mod/page/view.php?id=24428#_ftn1).
* Историческа данъчна система – Възниква стихийно и данъците са въвеждани на база определени събития и финансиране на определени потребности на обществото.

**Ключови думи и понятия**

1.    Данък

2.    Данъчна основа

3.    Данъчно облагане

4.    Данъчен размер

5.    Данъчен носител

6.    Данъчно задължение

7.    Данъчна тарифа

8.    Данъчна система

9.    Данъчна политика

10. Разпределение на данъка

11. Ликвидация на данъка

12. Събиране на данъка

13. Фискална функция

14. Икономическа функция

15. Социална функция

16. Екологична функция

17. Теория на неокласическия синтез

18. Данъчен мултипликатор

19. Негативен подоходен данък

20. Индексиране на данъци